1Angku-angku lah di iduikkan baliak samo-samo jo Isa Almasih. Dek karano itu, angku-angku musti ba usawo, untuak mandapekkan parkaro-parkaro nan di sarugo, disinanlah Isa Almasih mamarentah samo-samo jo Allah.
2Arahkanlah pikieran angku-angku kabake parkaro-parkaro nan disinan, jan kabake parkaro-parkaro nan di dunie.
3Dek karano angku-angku lah mati, nan iduik angku-angku ta andok samo-samo jo Isa Almasih di dalam Allah.
4Nah, tampaik asa iduik angku-angku nan sajati, adolah Isa Almasih, pabilo Baliau tampak isuak, mako angku-angku ka tibo pulo samo-samo jo Baliau, dalam kabasaran-Nyo!
5Dek karano itu, matikanlah sagalo ka inginan dunia nan manguwasoi diri angku-angku, umpamonyo, karajo-karajo cabul, parkaro-parkaro nan indak bataratik, awa napasu, ka inginan nan jahek, sarato lobo cangok (dek karano lobo cangok, samo jo manyambah barhalo).
6Parkaro-parkaro nan bakcando itulah, nan manabikkan bangih Allah taradok urang-urang nan indak patuah.
7Dawulu angku-angku bakcando itu pulo, dikutiko dikuwasoi ka inginan dunia, angku-angku mampaturuikkan sagalo kandaknyo.
8Tapi kiniko, andaklah angku-angku mambuwang sagalo parkaro-parkaro nan jahek, dari diri angku-angku: jan lai pambangih, atau tabik suga, atau punyo parasaan jajok taradok urang lain. Jan sampai ado kato-kato nan mancacek, atau kato-kato nan kumuah, nan kaluwa dari muluik angku-angku.
9Jan duto manduto-i, dek karano iduik nan lamo jo sagalo sipaiknyo, lah angku-angku tinggakan.
10Kiniko angku-angku lah di agiah iduik nan baru. Angku-angku adolah manusia baru, nan sadang dipabarui taruih manaruih, dek Allah Nan Manjadikan manuruik rupo Baliau sandiri. Mukasuiknyo iyolah, supayo angku-angku sabana-bana tawu jo Allah, sacaro samparono.
11Ikolah paidahnyo dari kasadonyo tu, mako indak ado lai besohnyo, antaro urang Yahudi jo urang nan indak urang Yahudi, urang nan basunaik jo urang nan indak basunaik, indak ado lai besohnyo, antaro urang asiang, jo urang indak baradaik, antaro budak jo urang mardeka, dek karano Isa Almasih adolah sagalo-galonyo, Baliau basatu jo urang-urang tu kasadonyo!
12Angku-angku adolah umaik Allah. Allah mangasihi angku-angku, sarato mamiliah angku-angku, untuak manjadi miliak-Nyo nan tasandiri. Itulah sababnyo, angku-angku musti mampanampakkan raso ibo, musti elok ati, randah ati, lamah lambuik, sarato tahan manangguang sansaro.
13Jikok ado di antaro angku-angku, nan maraso dandam, angku-angku musti samo-samo mamaohkan, musti samo-samo panyaba. Tuhan sacaro sanang ati ma ampuni angku-angku, jadi, angku-angku musti namuah pulo andaknyo, untuak samo-samo mamaohkan.
14Nan paliang paralu, iyolah: Angku-angku musti samo-samo mangasiahi, dek karano kasiah tu lah nan mampasatu-padukan angku-angku kasadonyo, sainggo jadi samparono.
15Andaklah sagalo kaputusan angku-angku, ditantukan dek raso damai nan dibarikan dek Isa Almasih di ati angku-angku. Dek karano, Allah ma imbau angku-angku, untuak manjadi anggota satu tubuah, supayo angku-angku iduik, dalam raso damai nan dari Isa Almasih tu. Andaklah angku-angku batarimo kasih.
16Andaklah sagalo pangajaran Isa Almasih nan panuah barakaik, manyalinok masuak ati angku-angku. Andaklah angku-angku, samo-samo aja ma aja, sarato nasiyaik manasiyaik-i, sabijaksano mungkin. Lagukanlah Zabur, sarato jo puji-pujian, sarato lagu-lagu rohani; malagulah untuak mamuji Allah, jo raso syukur di ati angku-angku.
17Sagalo apo nan angku-angku karajokan, atau nan angku-angku katokan, mustilah kasadonyo tu dikarajokan, sarato dikatokan ateh namo Tuhan Isa Almasih. Basyukurlah kapado Allah Bapak, ateh sagalo sasuatu nan lah dikarajokan Isa Almasih untuak angku-angku.
18Oih sudaro-sudaro nan manjadi induak bareh! Patuahlah kabake junjuangan angkau, dek karano baitulah samustinyo caro iduik angkau, sabagai urang Kristen.
19Oih sudaro-sudaro nan manjadi junjuangan! Kasiahilah induak bareh angkau. Jan kasa taradok inyo.
20Oih anak-anak! Adolah kawajiban bagi kalian sabagai urang Kristen, untuak tatap patuah kabake ranggaek kalian, dek karano, baitulah nan manyanangkan ati Allah.
21Oih sudaro-sudaro nan manjadi apak! Janlah disakik-i ati anak-anak angkau, sainggo inyo jadi putuih aso.
22Oih sudaro-sudaro nan manjadi budak! Dalam sagalo parkaro, andaklah angkau patuah kabake induak samang nan di dunie ko. Janlah hanyo patuah dikutiko sadang di adok-annyo sajo, dek karano niyo dipuji. Tapi, patuahilah inyo jo ati nan tuluih, dek karano angkau ma aromaik-i Tuhan.
23Apo sajo karajo nan dibarikan kabake angku-angku, mako andaklah dikarajokan jo sapanuah ati, sa olah-olah Tuhanlah nan angku-angku layani, indak hanyo manusia.
24Kana-ilah apo nan ambo katokan ko, angku-angku ka manarimo upah dari Tuhan. Apo nan disadiyokan dek Tuhan untuak umaik-Nyo, mako itulah nan ka di agiahkan kabake angku-angku. Dek karano induak samang nan sabananyo, nan sadang angku-angku layani, adolah Isa Almasih sandiri.
25Baitu pulo, siya pun juwo nan babuwek salah, mako inyo ka manangguang akibaik kasalahannyo tu; dek karano Tuhan indak mampabesoh-besohkan urang.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn